
	MINISTERUL SĂNĂTĂŢII AL REPUBLICII MOLDOVA





	                 O R D I N
	                mun.Chişinău


___________________ 2026                                                             nr.  _________


Cu privire la aprobarea Regulamentului de organizare
și funcționare al prestatorului privat de servicii de sănătate

În temeiul art. 4, alin. (51) și alin. (52) din Legea ocrotirii sănătății nr. 411/1995,

O R D O N:

1. Se aprobă Regulamentul de organizare și funcționare al prestatorului privat de servicii de sănătate, anexă.
2. Se abrogă subpct. 6 din pct.1 al ordinului ministrului sănătății nr. 1086/2016.
3. Prezentul ordin se publică în Monitorul Oficial al Republicii Moldova.
4. Controlul executării prezentului ordin se atribuie Direcției juridice.


Ministru                                                          Emil CEBAN

















Anexa 
la ordinul ministrului sănătății
nr. ______/______
REGULAMENT-CADRU
de organizare și funcționare al prestatorului privat de servicii de sănătate
I. DISPOZIȚII GENERALE
1. Prezentul Regulament-cadru de organizare și funcționare al prestatorului privat de servicii de sănătate (în continuare - Regulament) stabilește misiunea, sarcinile de bază, drepturile, obligațiile, structura organizatorică, modul de conducere, organizarea activității, cerințele minime de calitate și siguranță, precum și regulile generale de funcționare ale prestatorului privat de servicii de sănătate.
2. Regulamentul servește drept model pentru elaborarea și aprobarea regulamentului propriu de organizare și funcționare al prestatorului privat de servicii de sănătate, adaptat la forma juridică de organizare, profilul serviciilor, capacitatea instituțională, structura de personal și actele permisive deținute.
3. Prestatorul privat de servicii de sănătate __________________________ este persoană juridică de drept privat/cabinet/centru/clinică/laborator/altă formă de organizare prevăzută de legislația Republicii Moldova și activează în baza actelor de constituire și a actelor permisive necesare desfășurării activității.
4. În activitatea sa, prestatorul privat de servicii de sănătate se conduce de Constituția Republicii Moldova, Legea ocrotirii sănătății nr. 411/1995, Legea cu privire la antreprenoriat și întreprinderi nr. 845/1992, Legea cu privire la evaluarea și acreditarea în sănătate nr. 552/2001, Legea cu privire la drepturile și responsabilitățile pacientului nr. 263/2005, Legea cu privire la exercitarea profesiunii de medic nr. 264/2005, Legea privind reglementarea prin autorizare a activității de întreprinzător nr. 160/2011, actele normative în domeniul protecției datelor cu caracter personal, actele normative sanitare, ordinele și dispozițiile Ministerului Sănătății și de prezentul Regulament.
5. Genul concret de activitate și serviciile de sănătate prestate sunt stabilite în actele permisive: ________________________________________________.
6. Prestatorul privat de servicii de sănătate desfășoară exclusiv activități pentru care deține dreptul legal de funcționare și pentru care dispune de spații, echipamente, personal calificat, proceduri și condiții de siguranță corespunzătoare.
7. Prestatorul privat de servicii de sănătate poartă răspundere, potrivit legii, pentru organizarea activității, calitatea serviciilor prestate, respectarea drepturilor pacientului, siguranța actului medical și încălcarea din neglijență a regulilor și metodelor de acordare a asistenței medicale.
II. PRINCIPIILE DE ACTIVITATE
8. Activitatea prestatorului privat de servicii de sănătate se întemeiază pe următoarele principii:
8.1) respectarea vieții, sănătății, demnității și integrității pacientului;
8.2) acordarea serviciilor de sănătate în condiții de siguranță, calitate și eficiență;
8.3) nediscriminarea pacienților pe criterii de naționalitate, vârstă, sex, rasă, limbă, religie, opinie, apartenență politică, origine socială, dizabilitate, stare de sănătate, orientare sexuală sau orice alt criteriu protejat de lege;
8.4) respectarea independenței profesionale a personalului medical în stabilirea diagnosticului, conduitei terapeutice și recomandărilor medicale;
8.5) continuitatea asistenței medicale și cooperarea cu alți prestatori de servicii de sănătate, atunci când interesul pacientului o impune;
8.6) confidențialitatea informațiilor medicale și protecția datelor cu caracter personal;
8.7) informarea corectă, clară și completă a pacientului, inclusiv cu privire la servicii, riscuri, alternative, tarife și modalități de plată;
8.8) prevenirea, identificarea, raportarea și gestionarea riscurilor clinice și neclinice.
III. SCOPUL ȘI SARCINILE DE BAZĂ
9. Scopul principal al prestatorului privat de servicii de sănătate este îmbunătățirea stării de sănătate a populației prin prestarea, într-un mediu sigur, a serviciilor de sănătate calitative, cost-eficiente, accesibile, bazate pe tehnologii, metode, protocoale clinice și standarde profesionale aplicabile.
10. Sarcinile de bază ale prestatorului privat de servicii de sănătate sunt:
10.1. stabilirea corectă a diagnosticului și a conduitei terapeutice pentru pacienți;
10.2. prestarea serviciilor medicale în limitele competenței profesionale, ale actelor permisive și ale dotărilor disponibile;
10.3. asigurarea continuității asistenței medicale în toate etapele de evoluție a bolii, inclusiv prin cooperarea medicilor din cadrul prestatorului și interacțiunea cu alți prestatori de servicii de sănătate;
10.4. asigurarea, la necesitate, a transferului intra- și interinstituțional al pacientului, conform protocoalelor, reglementărilor și procedurilor aplicabile;
10.5. desfășurarea investigațiilor, procedurilor și tratamentelor conform protocoalelor clinice naționale, standardelor medicale, ghidurilor și instrucțiunilor aprobate;
10.6. acordarea asistenței medicale calificate fără discriminare;
10.7. acordarea primului ajutor și a asistenței medicale de urgență oricărei persoane aflate în stare critică, în limitele competenței și dotării disponibile, cu solicitarea serviciilor specializate de urgență, după caz;
10.8. informarea pacientului sau a reprezentantului legal asupra diagnosticului, investigațiilor, tratamentului, riscurilor, alternativelor și consecințelor refuzului intervenției medicale;
10.9. obținerea consimțământului informat pentru efectuarea investigațiilor, procedurilor și tratamentelor, în condițiile legii;
10.10. prevenirea și controlul infecțiilor asociate asistenței medicale;
10.11. asigurarea condițiilor necesare pentru aplicarea măsurilor de securitate și sănătate în muncă, securitate antiincendiară și intervenție în situații excepționale;
10.12. elaborarea și aplicarea unui plan instituțional de acțiune pentru continuitatea activității și acordarea asistenței medicale în caz de război, dezastre, atacuri teroriste, epidemii, conflicte sociale și alte situații critice;
10.13. restricționarea accesului aparținătorilor/vizitatorilor în spațiile prestatorului, atunci când situația epidemiologică sau specificul serviciului o impune;
10.14. organizarea evidenței medicale, statistice, administrative și financiare, conform cerințelor legale.
IV. DREPTURILE PRESTATORULUI PRIVAT DE SERVICII DE SĂNĂTATE
11. Prestatorul privat de servicii de sănătate este în drept:
11.1. să instituie filiale, puncte de lucru sau subdiviziuni, dacă acest drept este prevăzut în actele de fondare și cu respectarea actelor permisive necesare;
11.2. să încheie contracte de prestare a serviciilor de sănătate, de colaborare, de referire sau de subcontractare cu alți prestatori publici sau privați de servicii de sănătate, în condițiile legii;
11.3. să desfășoare activitatea în spații ce îi aparțin cu drept de proprietate privată sau în spații deținute în baza unui contract de locațiune, comodat ori alt temei legal;
11.4. să organizeze și să dezvolte servicii noi, în limitele competențelor, dotărilor și actelor permisive prevăzute de legislație;
11.5. să solicite și să primească de la pacient informațiile necesare pentru acordarea serviciului medical în condiții de siguranță;
11.6. să refuze prestarea serviciilor care depășesc competența, dotarea, autorizarea sau capacitatea prestatorului, cu informarea pacientului și orientarea acestuia către un prestator competent, după caz;
11.7. să exercite alte drepturi necesare realizării sarcinilor sale, conform actelor normative.
V. OBLIGAȚIILE PRESTATORULUI PRIVAT DE SERVICII DE SĂNĂTATE
12. Prestatorul privat de servicii de sănătate este obligat să:
12.1. desfășoare activitatea numai în baza actelor permisive prevăzute de legislația privind reglementarea prin autorizare a activității de întreprinzător și de actele normative din domeniul sănătății;
12.2. dețină, după caz și potrivit termenelor legale, autorizație sanitară de funcționare, regulament propriu de organizare și funcționare, certificat de acreditare eliberat de autoritatea competentă și alte acte permisive necesare;
12.3. fie inclus, după caz, în evidențele/nomenclatoarele aplicabile prestatorilor privați de servicii de sănătate, conform cadrului normativ;
12.4. respecte actele normative, ordinele și dispozițiile Ministerului Sănătății ce țin de activitatea medicală;
12.5. asigure acordarea asistenței medicale în conformitate cu protocoalele clinice naționale, standardele de tratament, ghidurile și instrucțiunile aplicabile;
12.6. prezinte Agenției Naționale pentru Sănătate Publică rapoarte conform formularelor de evidență statistică medicală și cerințelor de raportare;
12.7. prezinte rapoarte privind procesul de implementare, monitorizare și evaluare a programelor naționale aprobate, atunci când prestatorul este implicat în realizarea acestora;
12.8. organizeze educația medicală continuă a personalului medico-sanitar, conform cerințelor în domeniu;
12.9. prezinte, la cererea Ministerului Sănătății sau a altor autorități competente, informații privind acordarea asistenței medicale pacienților, inclusiv în cazul petițiilor, plângerilor sau controalelor privind actul medical;
12.10. promoveze valorile etice medicale și organizaționale în rândul personalului medico-sanitar, auxiliar și administrativ;
12.11. respecte normele Codului deontologic al lucrătorului medical și farmacistului;
12.12. adopte și să implementeze măsuri pentru prevenirea și controlul infecțiilor asociate asistenței medicale;
12.13. informeze pacienții în mod clar și complet asupra serviciilor oferite, costurilor aferente și posibilităților de plată sau decontare;
12.14. angajeze, să contracteze și să mențină în activitate doar personal care deține calificările necesare și dreptul legal de exercitare a profesiei;
12.15. asigure protecția datelor cu caracter personal și confidențialitatea informațiilor medicale;
12.16. instituie mecanisme interne de primire, examinare și soluționare a reclamațiilor, incidentelor și evenimentelor adverse;
12.17. asigure întreținerea, verificarea, calibrarea, metrologizarea și mentenanța echipamentelor medicale, după caz;
12.18. elaboreze, să aprobe, să aplice și să revizuiască periodic procedurile operaționale interne necesare desfășurării activității.
VI. STRUCTURA ORGANIZATORICĂ
13. Structura prestatorului privat de servicii de sănătate se stabilește în funcție de forma juridică de organizare, profilul serviciilor, volumul activității, personalul disponibil și actele permisive deținute.
14. Structura prestatorului include, după caz:
14.1. conducerea administrativă;
14.2. conducerea medicală / director medical / responsabil medical;
14.3. recepție, registratură și programări;
14.4. cabinete medicale de specialitate;
14.5. săli de tratament, proceduri, recoltare sau intervenții, după caz;
14.6. laborator, imagistică, reabilitare, farmacie internă, sterilizare sau alte subdiviziuni specializate, după caz;
14.7. compartiment sau persoană responsabilă de calitate și siguranța pacientului;
14.8. responsabil de prevenirea și controlul infecțiilor asociate asistenței medicale;
14.9. responsabil de protecția datelor cu caracter personal;
14.10. servicii administrative, financiar-contabile, arhivă și suport tehnic.
15. Organigrama, statele de personal, lista funcțiilor și relațiile de subordonare se aprobă de administrator/director și se anexează la regulamentul propriu al prestatorului.
16. Pentru fiecare subdiviziune și funcție se stabilesc atribuții, responsabilități, limite de competență și raporturi funcționale, prin fișele de post și procedurile interne.
VII. CONDUCEREA ȘI ORGANIZAREA ACTIVITĂȚII
17. Prestatorul privat de servicii de sănătate este condus de director/administrator, numit sau desemnat în condițiile actelor de constituire și ale legislației muncii.
18. Directorul/administratorul reprezintă prestatorul în relațiile cu persoanele fizice și juridice, cu autoritățile publice, cu alți prestatori și cu partenerii contractuali.
19. Directorul/administratorul are următoarele atribuții principale:
19.1. elaborează strategia de dezvoltare și planurile anuale de activitate ale prestatorului;
19.2. asigură executarea actelor legislative și normative, a ordinelor și dispozițiilor Ministerului Sănătății și a procedurilor interne;
19.3. asigură calitatea și siguranța serviciilor de sănătate prestate;
19.4. organizează și coordonează, direct sau prin responsabilul medical, procesul diagnostic-curativ, conform standardelor, normativelor, instrucțiunilor și protocoalelor aprobate;
19.5. aprobă organigrama, statele de personal, fișele de post, programul de activitate și procedurile operaționale interne;
19.6. încheie, modifică, suspendă și încetează contractele individuale de muncă și contractele de colaborare, cu respectarea legislației muncii și a legislației civile aplicabile;
19.7. asigură dotarea tehnico-materială, condițiile sanitare, întreținerea spațiilor și funcționarea echipamentelor medicale;
19.8. asigură evidența, păstrarea și arhivarea documentației medicale și administrative;
19.9. organizează procesul de acreditare/evaluare, audit intern, monitorizare a calității și analiză a reclamațiilor;
19.10. examinează petițiile pacienților și dispune măsuri corective, preventive sau disciplinare, după caz;
19.11. emite ordine și dispoziții, în limita competenței, obligatorii pentru personalul prestatorului;
19.12. semnează contracte, eliberează procuri, deschide conturi bancare și gestionează mijloacele financiare ale prestatorului;
19.13. poartă răspundere disciplinară, civilă, contravențională sau penală, după caz, pentru încălcarea prevederilor actelor legislative și normative în procesul gestionării activității prestatorului.
20. Directorul medical/responsabilul medical, dacă este desemnat, coordonează activitatea profesională a personalului medical și răspunde de respectarea protocoalelor clinice, standardelor profesionale, regulilor de calitate și siguranță a pacientului.
21. Conducerea administrativă nu poate impune personalului medical soluții de diagnostic sau tratament contrare normelor profesionale, protocoalelor clinice ori interesului pacientului.
VIII. PERSONALUL PRESTATORULUI
22. Prestatorul privat de servicii de sănătate angajează sau contractează numai personal care deține studiile, calificările, certificatele, avizele, autorizațiile și dreptul de practică necesare exercitării activității.
23. Personalul medical își exercită atribuțiile în limitele competenței profesionale, ale specialității, ale fișei postului, ale protocoalelor clinice și ale legislației aplicabile.
24. Personalul prestatorului are obligația să:
24.1. respecte drepturile pacientului, confidențialitatea și normele de conduită profesională;
24.2. completeze corect, complet, lizibil și la timp documentația medicală;
24.3. respecte procedurile interne, regulile de igienă, dezinfecție, sterilizare și prevenire a infecțiilor;
24.4. raporteze incidentele, evenimentele adverse, riscurile și situațiile care pot afecta siguranța pacientului;
24.5. participe la instruiri, educație medicală continuă și evaluări interne;
24.6. utilizeze corespunzător echipamentele, consumabilele și spațiile prestatorului;
24.7.  acorde primul ajutor în situații de urgență, în limitele competenței și dotării disponibile.
25. Personalul este instruit la angajare și periodic privind regulile interne, protecția datelor, igiena, prevenirea infecțiilor, securitatea și sănătatea în muncă, securitatea antiincendiară, gestionarea urgențelor, conduita profesională și raportarea incidentelor.
IX. ORGANIZAREA ACCESULUI PACIENȚILOR LA SERVICII
26. Accesul pacienților la servicii se realizează prin programare prealabilă, prezentare directă, trimitere/recomandare medicală sau alt mecanism stabilit prin procedurile interne, în funcție de specificul serviciului.
27. Prestatorul asigură informarea pacienților, într-o formă accesibilă, cu privire la programul de lucru, serviciile disponibile, identitatea și calificarea personalului medical, tarifele aplicabile, modalitățile de plată, drepturile și obligațiile pacientului și procedura de depunere a reclamațiilor.
28. Prestatorul poate stabili reguli de acces, programare, anulare, reprogramare, însoțire a pacientului, vizitare, circulație în spații și conduită în incintă, cu respectarea drepturilor pacientului și a cerințelor de siguranță.
29. În cazul prezentării unei persoane aflate în stare critică sau într-o urgență evidentă, personalul acordă primul ajutor în limita competenței și dotării disponibile și solicită serviciul de asistență medicală urgentă prespitalicească ori transferul către o instituție competentă, după caz.
X. DREPTURILE ȘI OBLIGAȚIILE PACIENȚILOR
30. Pacientul are următoarele drepturi:
30.1. la servicii de sănătate sigure, calitative și conforme standardelor profesionale;
30.2. la respectarea demnității, vieții private și confidențialității informațiilor medicale;
30.3. la informare privind starea de sănătate, diagnosticul, investigațiile, tratamentul, riscurile, alternativele și prognosticul;
30.4. dreptul de a exprima consimțământul informat sau refuzul intervenției medicale, în condițiile legii;
30.5. de acces la propria documentație medicală, în condițiile legislației aplicabile;
30.6. de a depune reclamații, petiții sau sesizări privind serviciile primite;
30.7. la nediscriminare și la tratament respectuos din partea personalului.
31. Pacientul are următoarele obligații:
31.1. să furnizeze informații corecte și complete privind starea de sănătate, istoricul medical, tratamentele urmate, alergiile și alte date relevante pentru actul medical;
31.2. să respecte programările, regulile interne, indicațiile de siguranță și conduita în incinta prestatorului;
31.3. să manifeste respect față de personal, alți pacienți și bunurile prestatorului;
31.4. să achite serviciile prestate, conform tarifelor comunicate anterior și documentelor de plată emise;
31.5. să informeze personalul medical despre modificarea stării de sănătate și despre imposibilitatea respectării recomandărilor medicale;
31.6. să respecte recomandările medicale asumate sau să își exprime refuzul informat, în condițiile legii.
XI. CONSIMȚĂMÂNTUL INFORMAT ȘI COMUNICAREA CU PACIENTUL
32. Prestatorul asigură informarea pacientului sau, după caz, a reprezentantului legal, într-un limbaj clar și adaptat nivelului de înțelegere al acestuia.
33. Consimțământul informat se obține înainte de efectuarea investigațiilor, procedurilor, tratamentelor sau intervențiilor care, potrivit legii ori naturii actului medical, necesită exprimarea acordului pacientului.
34. În situațiile de urgență, când pacientul nu își poate exprima voința, iar întârzierea intervenției pune în pericol viața sau sănătatea acestuia, personalul medical acționează în interesul pacientului, în condițiile legii și ale protocoalelor aplicabile.
35. Refuzul pacientului de a primi asistență medicală, de a efectua investigații sau de a urma tratamentul recomandat se consemnează în documentația medicală, cu menționarea informării pacientului despre riscurile și consecințele refuzului.
XII. CALITATEA SERVICIILOR ȘI SIGURANȚA PACIENTULUI
36. Prestatorul implementează un sistem intern de management al calității și siguranței pacientului, proporțional cu tipul și volumul serviciilor prestate.
37. Sistemul intern de management al calității include cel puțin: proceduri operaționale pentru activitățile principale; evidența incidentelor și evenimentelor adverse; analizarea reclamațiilor; audituri/verificări interne; instruirea personalului; măsuri corective și preventive; evaluarea satisfacției pacienților; monitorizarea indicatorilor relevanți de calitate.
38. Orice incident, eveniment advers sau situație care poate afecta siguranța pacientului se consemnează, se analizează și se soluționează potrivit procedurii interne, cu respectarea obligațiilor de raportare către autoritățile competente, după caz.
39. Prestatorul asigură revizuirea periodică a procedurilor interne și actualizarea acestora în funcție de modificările legislative, constatările controalelor, rezultatele auditului intern, reclamațiile pacienților, incidentele raportate și bunele practici aplicabile.
XIII. PREVENIREA ȘI CONTROLUL INFECȚIILOR ASOCIATE ASISTENȚEI MEDICALE
40. Prestatorul asigură respectarea normelor de igienă, curățenie, dezinfecție, sterilizare, gestionare a instrumentarului și eliminare a deșeurilor rezultate din activitatea medicală.
41. Prestatorul desemnează, în funcție de specificul și volumul serviciilor, o persoană responsabilă de prevenirea și controlul infecțiilor asociate asistenței medicale.
42. Personalul este obligat să respecte precauțiile standard, igiena mâinilor, utilizarea echipamentului individual de protecție, regulile privind expunerea accidentală la produse biologice și circuitele funcționale stabilite.
43. Prestatorul asigură evidența activităților de curățenie, dezinfecție, sterilizare, control al calității sterilizării, gestionare a deșeurilor medicale și instruire a personalului, potrivit procedurilor interne și cerințelor legale.
XIV. DOCUMENTAȚIA MEDICALĂ, REGISTRELE ȘI PROTECȚIA DATELOR
44. Prestatorul asigură întocmirea, completarea, păstrarea și arhivarea documentației medicale pentru fiecare pacient, pe suport fizic și/sau electronic, potrivit legislației aplicabile.
45. Documentația medicală trebuie să fie completă, lizibilă, datată, semnată/asumată de personalul care a prestat serviciul și să reflecte datele relevante privind anamneza, examenul clinic, investigațiile, diagnosticul, tratamentul, consimțământul, recomandările și evoluția pacientului.
46. Prestatorul ține, după caz, registrele necesare desfășurării activității, inclusiv: registrul pacienților/consultațiilor; registrul procedurilor și tratamentelor; registrul incidentelor/evenimentelor adverse; registrul reclamațiilor; registrul sterilizării/dezinfecției; registrul deșeurilor medicale; registrul instruirii personalului; registrul mentenanței echipamentelor; registrele statistice și alte evidențe prevăzute de legislație.
47. Datele cu caracter personal, inclusiv datele privind sănătatea, se prelucrează doar în scopuri determinate, legitime și proporționale, cu asigurarea confidențialității, integrității, securității și accesului limitat la persoanele autorizate.
48. Personalul prestatorului are obligația de confidențialitate asupra tuturor informațiilor medicale, personale, administrative sau comerciale de care ia cunoștință în exercitarea atribuțiilor.
XV. SPAȚII, DOTĂRI ȘI ECHIPAMENTE
49. Prestatorul desfășoară activitatea numai în spații deținute legal, autorizate sanitar și corespunzătoare tipului de servicii prestate.
50. Spațiile trebuie să asigure circuite funcționale, siguranța pacienților și personalului, accesibilitate rezonabilă, confidențialitatea actului medical, condiții adecvate de igienă și respectarea normelor de securitate.
51. Echipamentele medicale se utilizează numai dacă sunt funcționale, întreținute, verificate, calibrate/metrologizate, după caz, și operate de personal instruit.
52. Prestatorul asigură evidența echipamentelor, a verificărilor tehnice, a mentenanței, a defecțiunilor și a acțiunilor de remediere.
XVI. TRANSPARENȚA SERVICIILOR, TARIFELOR ȘI RELAȚIA CONTRACTUALĂ
53. Prestatorul informează pacientul, anterior prestării serviciului, despre natura serviciului, durata estimată, tariful aplicabil, modalitatea de plată, condițiile de rambursare/anulare, eventualele costuri suplimentare previzibile și posibilitățile de decontare, după caz.
54. Pentru serviciile contra plată, pacientului i se eliberează documente confirmative, conform legislației fiscale și contabile.
55. Prestatorul nu poate condiționa actul medical de plăți necomunicate anterior sau nejustificate prin servicii efectiv prestate.
56. Contractele, acordurile, formularele de consimțământ și documentele de informare utilizate în relația cu pacientul trebuie să fie clare, accesibile și conforme legislației aplicabile.
XVII. RECLAMAȚII, PETIȚII ȘI FEEDBACK
57. Prestatorul instituie o procedură clară, accesibilă și nediscriminatorie de primire, înregistrare, examinare și soluționare a reclamațiilor, petițiilor și sesizărilor pacienților.
58. Reclamațiile se înregistrează într-un registru special, cu indicarea datei, persoanei responsabile, obiectului reclamației, termenului de examinare, concluziei și măsurilor dispuse.
59. În urma examinării reclamațiilor, conducerea dispune, după caz, măsuri corective, preventive, disciplinare, instruiri suplimentare, revizuirea procedurilor sau alte măsuri necesare.
60. Prestatorul poate utiliza mecanisme de colectare a feedback-ului pacienților pentru îmbunătățirea calității serviciilor și a experienței pacientului.
XVIII. CONTROL INTERN, RAPORTARE ȘI RĂSPUNDERE
61. Conducerea prestatorului efectuează periodic verificări interne privind respectarea prezentului Regulament, a procedurilor interne, a normelor sanitare, a cerințelor de calitate și a drepturilor pacientului.
62. Prestatorul asigură accesul autorităților competente la informațiile, documentele, spațiile și evidențele necesare exercitării atribuțiilor de control, în condițiile legii.
63. Nerespectarea prevederilor prezentului Regulament, a fișelor de post, procedurilor interne și actelor normative aplicabile atrage răspunderea disciplinară, civilă, contravențională sau penală, după caz.
64. Prestatorul asigură remedierea neconformităților constatate în urma controalelor interne sau externe, prin stabilirea responsabililor, termenelor și măsurilor corective.
XIX. DISPOZIȚII FINALE
65. Regulamentul propriu de organizare și funcționare al prestatorului privat de servicii de sănătate se aprobă de fondator/administrator/director, se aduce la cunoștința personalului sub semnătură și este obligatoriu pentru întreg personalul.
66. Regulamentul propriu se revizuiește ori de câte ori intervin modificări legislative, organizaționale, funcționale sau ale listei serviciilor prestate, dar nu mai rar de o dată la 3 ani.
67. Anexele la regulamentul propriu fac parte integrantă din acesta.
68. Reorganizarea și lichidarea prestatorului privat de servicii de sănătate se efectuează în conformitate cu legislația.









ANEXE RECOMANDATE 
	Nr.
	Denumirea anexei/procedurii

	1
	Organigrama prestatorului și statele de personal;

	2
	Lista serviciilor de sănătate prestate/autorizate;

	3
	Programul de lucru și regulile de programare;

	4
	Fișele de post ale personalului;

	5
	Procedura privind consimțământul informat;

	6
	Procedura privind examinarea reclamațiilor/petițiilor;

	7
	Procedura privind gestionarea documentației medicale și arhivarea;

	8
	Procedura privind protecția datelor cu caracter personal;

	9
	Procedura privind prevenirea și controlul infecțiilor asociate asistenței medicale;

	10
	Procedura privind gestionarea deșeurilor rezultate din activitatea medicală;

	11
	Procedura privind raportarea incidentelor și evenimentelor adverse;

	12
	Planul de acțiune pentru situații de urgență și continuitatea activității;

	13
	Registrul instruirii personalului;

	14
	Registrul mentenanței și verificării echipamentelor.



image1.jpeg




